钦定古今图书集成/历象汇编/庶征典/第094卷 > 《赈恤诸道遭旱百姓敕》编制
## 钦定古今图书集成/历象汇编/庶征典/第094卷 > 《赈恤诸道遭旱百姓敕》编制

敕：“朕承上天之眷佑，荷累圣之丕图，宵旰兢劳，不敢
暇逸，思致康乂，八年于今，而水旱流行，疾疢屡作，兆
庶艰食，札瘥相仍。盖德未动天，诚非感物，一类失所，
有过在予。载怀罪己之心，深轸纳蝗之叹，宜敷惠泽，
式表忧勤。如闻自去年以来，河东关辅，亢旱为患，秋
稼不收，百姓之中，颇甚困穷。今方春之时，须务农事，
若无赈救，恐至流亡。其京兆、河南、河东、河中等九州
府，宜赐粟五十六万石，京兆府赐粟十万石，河南府、
河中府、绛州各赐粟七万石，同华、陕虢晋等州，各赐
粟五万石，并以常平、义仓及折籴斛斗充。如无本色，
即与运米折给。仍委本州府官长，明作等第，差清强
官吏对面宣赐，先从贫下户起给。其”京兆府太和六
年《青苗榷酒钱》，在百姓腹内者，并宜放免。京兆河中
河南同华陕虢晋绛等九州府，自太和六年秋税以
前，诸色逋县，除所由车户已征得外，在百姓腹内者，
一切放免。议狱恤刑，前王攸重，苟有冤滞，即伤阳和。
应在城诸司，诸军诸使，应有囚徒，速宜疏理，限七日
处分讫奏闻。河南府等八州府，敕到后，亦宜准此处
分。诸色工役，非灼然交切者，并勒停省。应久旱处，管
内名山大川，能致风雨者，亦委长吏精诚祷请。水旱
之数，虽云常理，导化失节，亦致咎灾，顾惟寡昧，敢忘
克责。常参官及外府州长吏，如有规谏者，各上封事，
极言得失，俟有主正，期于阜安。咸启乃诚，用致于理，
无或有隐，以沗在公。内外官有贪暴残虐，蠹政害人
者，宪司宜纠察闻奏。朕为人父母，虔奉丕业，夕惕若
厉，夙夜匪宁，减膳撤县，庶答天诫。咨尔长吏，实分予
忧，勉加抚绥，用副恻隐。庶切救灾之义，爰申为上之
怀。中外臣寮，宜体朕意。